Een sterf ná motoris vir polisie wegjaag(Foto’s: SA Polisie) Die polisie in Polokwane is op soek na ŉ onbekende motoris in ŉ rooi Renault-sedan wat glo ŉ ongeluk tussen drie voertuie veroorsaak het nadat die bestuurder van die Renault Saterdagaand vir lede van die polisie se hoofwegpatrollie probeer weggejaag het. Brig. Motlafela Mojapelo, polisiewoordvoerder in Limpopo, het gesê ŉ motoris is dood toe hy in ŉ polisievoertuig vasgery het, vermoedelik in ŉ poging om ŉ botsing met die voortvlugtende motoris te vermy. Die polisievoertuig het op sy beurt teen ŉ stilstaande voertuig vasgejaag. “Drie polisielede is met ernstige beserings na ŉ hospitaal geneem,” het Mojapelo gesê. Die motoris wat aanvanklik vir die polisie weggejaag het, het intussen spoorloos verdwyn. Die ongeluk het Saterdag omstreeks 20:30 plaasgevind. Die polisie het enigiemand met inligting oor die voorval gevra om die ondersoekbeampte, ao. Philipus Wolhuter, by 082 775 4012 te bel.